DA Den Europæiske Unions Tidende C 115/1

ÅRSRAPPORT OM GENNEMFØRELSEN AF EU-STRATEGIEN FOR BEKÆMPELSE AF ULOVLIG OPHOBNING AF OG HANDEL MED HÅNDVÅBEN OG LETTE VÅBEN SAMT AMMUNITION HERTIL — FORANSTALTNINGER I 2015

(2017/C 115/01)

INDHOLDSFORTEGNELSE

Indledning 3

Internationale foranstaltninger 3

Foranstaltning 1: EU-deltagelse i andet møde mellem regeringseksperter i forbindelse med FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter 3

Foranstaltning 2: iARMS — støtte til oprettelse og forvaltning af en database for sporing af forsvundne, stjålne, ulovligt handlede og smuglede skydevåben (iARMS) 3

Foranstaltning 3: iTrace — global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed 4

Foranstaltning 4: EU-aktiviteter til støtte for gennemførelsen af traktaten om våbenhandel inden for rammerne af den europæiske sikkerhedsstrategi 5

Foranstaltning 5: fremme af effektiv våbeneksportkontrol gennem fremme af principperne og kriterierne i fælles holdning 2008/944/FUSP i tredjelande 6

Foranstaltning 6: imødegåelse af grænseoverskridende ulovlig våbenhandel ved gennemførelse af De Forenede Nationers konvention om bekæmpelse af grænseoverskridende organiseret kriminalitet (UNTOC) og våbenprotokollen hertil 6

Regionale foranstaltninger 7

Foranstaltning 7: nedrustnings- og våbenkontrolaktiviteter i Sydøsteuropa udført af SEESAC (clearinginstitutionen for kontrol med SALW i Sydøst- og Østeuropa) 7

Foranstaltning 8: projekt vedrørende destruktion af ammunition og krigsefterladenskaber i Bosnien-Hercegovina (Explode) 9

Foranstaltning 9: aktiviteter med henblik på at mindske risikoen for ulovlig handel med og voldsom ophobning af SALW i regionen dækket af Organisationen for Sikkerhed og Samarbejde i Europa (OSCE) 10

Foranstaltning 10: aktiviteter vedrørende fysisk sikkerhed og lagerforvaltning (PSSM) med henblik på at mindske risikoen for ulovlig handel med SALW og ammunition hertil i Sahelregionen 11

Foranstaltning 11: RECSA-aktiviteter til støtte for bekæmpelsen af ulovlig ophobning af og handel med skydevåben og ammunition hertil i Afrika 11

Foranstaltning 12: støtte til de libyske myndigheder til at sikre lagre af konventionelle våben og ammunition hertil 11

Foranstaltning 13: EU-støtte til ECOWAS' mandat vedrørende regional fred, sikkerhed og stabilitet — pilotprogrammer for våbenindsamling 12

Foranstaltning 14: EU-støtte til det mellemamerikanske program for kontrol med håndvåben og lette våben (CASAC) 12

Foranstaltning 15: støtte til gennemførelse af sikkerhedsstrategier i Mellemamerika for bekæmpelse og forebyggelse af kriminalitet i forbindelse med håndvåben og lette våben og væbnet vold 13

Foranstaltninger inden for rammerne af aftaler/strukturerede dialoger 13

Foranstaltning 16: SALW som led i politiske dialoger med tredjelande og regionale organisationer samt SALW-klausuler 13

Foranstaltninger i Den Europæiske Union 14

Foranstaltning 17: Europa-Kommissionens initiativer til bekæmpelse af ulovlig handel med skydevåben 14

BILAG 16

Indledning

Denne situationsrapport om gennemførelsen af EU-strategien for bekæmpelse af ulovlig ophobning af og handel med håndvåben og lette våben (SALW) samt ammunition hertil omfatter EU-foranstaltninger iværksat i 2015 til støtte for gennemførelsen af handlingsplanen i strategien. Rapporten er udarbejdet af EU-Udenrigstjenestens afdeling for nedrustning, ikkespredning og våbeneksportkontrol i samarbejde med andre relevante tjenestegrene i EU-Udenrigstjenesten og Europa-Kommissionen.

I rapporteringsperioden fortsatte EU med at støtte gennemførelsen af et bredt spektrum af projekter for at bekæmpe ulovlig handel med og voldsom ophobning af SALW og ammunition hertil. EU fortsatte også med at fremme et stort antal spørgsmål i relation til SALW og ammunition hertil i alle multilaterale fora såvel som i sine politiske dialoger med tredjelande som led i relevante internationale instrumenter, f.eks. FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter (handlingsprogrammet), det internationale instrument, der skal sætte staterne i stand til i tide og på pålidelig vis at identificere og spore ulovlige håndvåben og lette våben (ITI), og FN's protokol om bekæmpelse af ulovlig fremstilling af og handel med skydevåben samt dele, komponenter og ammunition hertil, der supplerer FN's konvention om bekæmpelse af grænseoverskridende organiseret kriminalitet (FN's våbenprotokol). Forebyggelse af ulovlig våbenhandel er også et af de centrale mål i traktaten om våbenhandel (ATT), der trådte i kraft den 24. december 2014, og som supplerer og styrker handlingsprogrammet.

Rapporten følger strukturen i handlingsplanen i EU's SALW-strategi. Formuleringer fra handlingsplanen er sat i kursiv og i en ramme.

GENNEMFØRELSE AF HANDLINGSPLANEN I EU'S SALW-STRATEGI

Handlingsplan:

1) Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

Internationalt

Fremme gennemførelse af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter

Foranstaltning 1: EU-deltagelse i andet møde mellem regeringseksperter i forbindelse med FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben i alle dens aspekter (den 1.-5. juni 2015 i New York)

EU deltog aktivt i andet møde mellem regeringseksperter i forbindelse med handlingsprogrammet. EU fremhævede i en erklæring rollen for ny udvikling inden for SALW-teknologi og -konstruktion med hensyn til at fremme mærkning, registrering og sporing af våben og udtrykte vilje til at støtte projekter for konkret at undersøge den potentielle anvendelse af nye teknologier til at sikre SALW. Desuden udtrykte EU tilfredshed med det internationale samfunds større bestræbelser på mere effektivt at overvåge gennemførelsen af våbenembargoer og på yderligere at forbedre sin diagnosekapacitet inden for bekæmpelse af ulovlig handel med og omledning af SALW. I denne forbindelse hilste EU FN's Sikkerhedsråds resolution 2220 (2015) om håndvåben og lette våben, som blev vedtaget den 22. maj 2015, velkommen. Endvidere udtrykte EU tilfredshed med den øgede udveksling af oplysninger og det øgede efterforskningssamarbejde mellem retshåndhævende myndigheder vedrørende internationale overførsler af ulovlige skydevåben og de øgede bestræbelser på sporing af ulovlige SALW og ammunition hertil i konfliktramte regioner og nævnte databaserne iARMS og iTrace (jf. nedenfor).

Handlingsplan: støtte vedtagelse af et juridisk bindende internationalt instrument om sporing og mærkning af SALW og ammunition hertil

Foranstaltning 2: iARMS — støtte til oprettelse og forvaltning af en database for sporing af forsvundne, stjålne, ulovligt handlede og smuglede skydevåben (iARMS)

Inden for rammerne af den langsigtede komponent af EU's instrument, der bidrager til stabilitet og fred, fortsatte EU med at yde finansiel bistand til INTERPOL med henblik på udvikling og iværksættelse af en database for sporing af forsvundne, stjålne, ulovligt handlede og smuglede skydevåben (iARMS) via INTERPOL's I-24/7-system; formålet er at lette informationsudvekslingen og efterforskningssamarbejdet mellem retshåndhævende myndigheder regionalt og tværregionalt. Siden december 2014 har projektet kørt i sin tredje fase, som skal slutte i december 2016, med det mål at konsolidere resultaterne af de første to faser, fremme den globale brug af iARMS og udnytte synergien med beslægtede systemer i EU og andre steder. Per august 2015 har 144 INTERPOL-medlemslande oprettet konti for retshåndhævelsespersonale og har registreret i alt 1 619 brugerkonti. 763 537 registreringer af forsvundne, stjålne, ulovligt handlede og smuglede skydevåben er blevet uploadet til databasen. Retshåndhævelsespersonale har foretaget 6 697 søgninger og har indgivet 4 296 sporingsanmodninger gennem iARMS-systemet. Søgningerne gav 50 resultater, hvoraf 5 er bekræftet, og 45 er under efterforskning i efteråret 2015. 872 sporingsanmodninger blev besvaret. INTERPOL har anvendt data fra iARMS-systemet til at analysere kendte ruter for ulovlig handel i og ud af Panama.

Databaseeffektiviteten afhænger af indholdets nøjagtighed og øvede brugeres regelmæssige benyttelse. For at forbedre kvaliteten af indholdet og systematisk brug blev der i projektet gennemført iARMS-brugeruddannelse med henblik på at gøre det muligt for brugerne at foretage bestemte handlinger i databasen vedrørende oprettelse af poster, opdatering, søgning, rapportering og forvaltning af sporingsanmodninger, og det tilbyder forskellige hjælpefunktioner. Der er blevet afholdt syv uddannelseskurser, hvoraf fem var regionale kurser (i Cameroun for Vestafrika, i El Salvador for Latinamerika, i Zimbabwe for det sydlige Afrika og to i Lyon for Europa) og to var nationale workshopper (i Portugal og Frankrig).

Handlingsplan: styrke og støtte sanktions- og sanktionsovervågningsmekanismen

Foranstaltning 3: iTrace — global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (Rådets afgørelse 2013/698/FUSP (1) og Rådets afgørelse (FUSP) 2015/1908 (2))

EU har siden 2013 støttet iTrace, som er en global rapporteringsmekanisme vedrørende ulovlige SALW og andre ulovlige konventionelle våben og ammunition hertil, der gennemføres af Conflict Armament Research (CAR). Formålet med systemet er at spore ulovlige SALW og ammunition hertil ved hjælp af feltforskning i konfliktramte regioner, hvor de lokale retshåndhævende myndigheder ofte mangler sporingskapacitet. CAR arbejder tæt sammen med og yder teknisk bistand til regeringer, FN-sanktionsovervågningsgrupper og fredsstøttende operationer. De oplysninger om mønstre for ulovlig handel og omledning, der afdækkes gennem iTrace, tjener til at øge effektiviteten af våbenkontrolforanstaltninger som f.eks. eksportkontrol og lagerforvaltning. Formålet med initiativet er at identificere og standse omledning. iTrace vil ligeledes hjælpe til at overvåge gennemførelsen af ATT, levere omfattende oplysninger til støtte for vurderinger af gennemførelsen af ATT og styrke nationale regeringers evne til at forudse følgerne af beslutninger om udstedelse af våbeneksporttilladelser.

I 2015 har CAR foretaget iTrace-feltundersøgelser i Den Centralafrikanske Republik, Tchad, Den Demokratiske Republik Congo, Colombia, Elfenbenskysten, Egypten, Irak, Jamaica, Libanon, Libyen, Mali, Myanmar, Nepal, Niger, Somalia, Somaliland, Sydsudan, Sudan, Syrien, De Forenede Arabiske Emirater og Uganda. CAR's undersøgelseshold har dokumenteret mere end 130 000 genstande i alt (våben, ammunition, emballage, køretøjer og tilknyttet materiel). CAR kontrollerer og uploader løbende disse oplysninger til iTrace-systemet.

Desuden præsenterede CAR iTrace i 2015 ved en lang række internationale arrangementer i forskellige regioner i verden, blandt andre:

— SEESAC-våbeneksporttilladelseskonferencen i Tirana, Albanien

— UNSOM, Somalia

— UNMAS i Bamako, Mali

— Joint Improvised Explosive Device Defeat Agency (JIEDDA) og Defense Intelligence Agency (DIA), Washington

— Stimson Center for Global Security, Washington

— EU's rådgivende militærmission i Den Centralafrikanske Republik (EUMAM RCA), Bangui

— EU's delegation i Beirut og

— to orienteringer på andet møde mellem regeringseksperter om handlingsprogrammet.

CAR har også styrket udvekslingen af oplysninger med FN-sanktionsovervågningsgrupper og ydet direkte bistand til seks af dem. Disse grupper har omtalt iTrace-projektresultater i fire nylige rapporter til Sikkerhedsrådet: al-Qaeda og tilknyttede personer og enheder (S/2014/815), ekspertgruppen vedrørende Den Demokratiske Republik Congo (S/2015/19), Sudanekspertpanelet (S/2015/31) og ekspertgruppen vedrørende Elfenbenskysten (S/2015/252).

Endelig har CAR's serie Dispatches from the Field været meget omtalt i de internationale nyhedsmedier. Dette omfatter to Dispatches, der blev offentliggjort i rapporteringsperioden: Islamic State weapons in Kobane, der giver nærmere oplysninger om våben, der er erobret fra Islamisk Stat-styrker og dokumenteret af et CAR-efterforskningshold på 48 steder i og omkring Kobani, og Weapons and Ammunition Airdropped to SPLA-iO Forces in South Sudan, som indeholder dokumentation for våbenleveringer fra Sudan til sydsudanske oprørsstyrker.

EU garanterede sin støtte til anden fase af iTrace-projektet gennem en ny rådsafgørelse ((FUSP) 2015/1908), der blev vedtaget den 22. oktober 2015.

Handlingsplan: støtte styrkelse af eksportkontrollen og fremme kriterierne i adfærdskodeksen for våbeneksport

Kontrol med eksport, import, transit og omladning af våben er af afgørende betydning for at hindre, at SALW omledes og anvendes til kriminalitet eller terrorisme. FN's handlingsprogram er eksplicit i denne henseende. Derfor støtter EU stater på deres anmodning i at styrke deres våbenoverførselskontrolsystemer. Projektaktiviteterne finder sted i hele verden og omfatter bistand til udarbejdelse af lovgivning, uddannelse og udveksling af bedste praksis mellem fagfolk inden for eksportkontrol. Gennemførelsesinstansen er Tysklands økonomi- og eksportkontrolstyrelse (BAFA) bistået af eksportkontrolembedsmænd fra andre EU-medlemsstater. Den internationale norm for våbeneksportkontrol, der anvendes i forbindelse med outreachaktiviteterne, er traktaten om våbenhandel. Modtagerlande i EU's naboskab kan også anmode om bistand til at gøre sig bekendt med EU's eksportkontrolsystem for militært materiel i Rådets fælles holdning 2008/944/FUSP (3).

Foranstaltning 4: EU-aktiviteter til støtte for gennemførelsen af traktaten om våbenhandel inden for rammerne af den europæiske sikkerhedsstrategi (Rådets afgørelse 2013/768/FUSP (4))

For at bidrage til gennemførelsen og universaliseringen af traktaten om våbenhandel vedtog EU-Rådet i 2013 et ambitiøst støtteprogram for tredjelande. Programmet bistår en række tredjelande med, på deres anmodning, at styrke deres våbenoverførselssystemer i overensstemmelse med kravene i traktaten om våbenhandel. Projektet gennemføres af Tysklands økonomi- og eksportkontrolstyrelse (BAFA).

I 2015 fandt ATT-bistandsbesøg sted i Jamaica (januar), Peru (maj), Senegal (februar), Burkina Faso (juli), Ghana (juli), Filippinerne (januar) og Georgien (september). I alle disse lande fandt det første besøg til vurdering af behov sted med henblik på at fastlægge prioriterede områder for specifikt samarbejde. EU's støttehold mødtes med de vigtigste nationale parter, der er involveret i gennemførelsen af ATT, og i nogle af landene er de valgte prioriterede områder allerede blevet fastlagt og beskrevet i en bistandskøreplan, der vil være retningsgivende for samarbejdet med EU på lang sigt.

Ud over bistandsbesøgene er der blevet afholdt fire regionale seminarer som led i EU's aktiviteter til støtte for gennemførelsen af ATT:

— for ECOWAS-medlemmer og fem nabolande (Mauretanien, Cameroun, Tchad, Gabon og Ækvatorialguinea) den 5.-6. maj 2015 i Dakar

— for medlemsstaterne i De Forenede Nationers Regionale Center for Fred og Nedrustning i Asien og Stillehavsregionen (UNRCPD) (undtagen Tadsjikistan, Turkmenistan, Kasakhstan, Kirgisistan og Usbekistan) den 10.-11. maj 2015 i Manila

— for de afrikanske lande (undtagen Mauretanien, Cameroun, Tchad, Gabon og Ækvatorialguinea) den 23.-24. september 2015 i Pretoria

— Séminaire de Sensibilisation des Parlementaires sur le Traité sur le Commerce des Armes inden for rammerne af ad hoc-landeaktiviteter den 15.-16. oktober 2015 i Togo.

Medtagelsen af SALW i ATT's anvendelsesområde er afgørende, og strengere kontrol med lovlige internationale overførsler af SALW, f.eks. gennem mere solide kontroller og forsikringer på slutbrugerniveau og gennem foranstaltninger til at modvirke omledning, kan yderligere reducere risikoen for, at SALW omledes til det ulovlige marked. ATT vil således også supplere og styrke andre relevante FN-instrumenter såsom handlingsprogrammet og FN's våbenprotokol.

Foranstaltning 5: fremme af effektiv våbeneksportkontrol gennem fremme af principperne og kriterierne i fælles holdning 2008/944/FUSP i tredjelande (Rådets afgørelse 2012/711/FUSP (5) og (FUSP) 2015/2309 (6))

Gennemførelsen af Rådets afgørelse 2012/711/FUSP om støtte til Unionens aktiviteter til fremme blandt tredjelande af kontrollen med våbeneksport og principperne og kriterierne i fælles holdning 2008/944/FUSP var fuldført i december 2014. Outreachaktiviteter vedrørende våbeneksportkontrol blev udført af Tysklands økonomi- og eksportkontrolstyrelse (BAFA). Denne foranstaltning var en opfølgning af fælles aktion 2009/2012/FUSP. En ny rådsafgørelse ((FUSP) 2015/2309) til støtte for effektiv våbeneksportkontrol blev vedtaget den 10. december 2015, og Rådet overdrog BAFA ansvaret for den tekniske gennemførelse heraf.

Formålet med denne afgørelse er at fremme effektiv kontrol med tredjelandes våbeneksport i overensstemmelse med ikke kun principperne i fælles holdning 2008/944/FUSP, men også i traktaten om våbenhandel, og at støtte disse landes bestræbelser på nationalt og regionalt at gøre handelen med konventionelle våben mere ansvarlig og gennemsigtig. De begunstigede lande i forbindelse med disse foranstaltninger omfatter de sydøsteuropæiske lande (Albanien, Bosnien-Hercegovina, Kroatien, den tidligere jugoslaviske republik Makedonien, Montenegro og Serbien), nordafrikanske Middelhavslande inden for den europæiske naboskabspolitik (Algeriet, Egypten, Libyen, Marokko og Tunesien) og østeuropæiske og kaukasiske lande inden for den europæiske naboskabspolitik (Armenien, Aserbajdsjan, Hviderusland, Georgien, Republikken Moldova og Ukraine).

Handlingsplan: fremme ratifikation af protokollen om bekæmpelse af ulovlig fremstilling af og handel med skydevåben

Foranstaltning 6: imødegåelse af grænseoverskridende ulovlig våbenhandel ved gennemførelse af De Forenede Nationers konvention om bekæmpelse af grænseoverskridende organiseret kriminalitet (UNTOC) og våbenprotokollen hertil

Dette program blev støttet gennem den langsigtede komponent i instrumentet, der bidrager til stabilitet og fred, som vedrører globale og tværregionale trusler og tidligere var kendt som stabilitetsinstrumentet. Det blev gennemført af FN's Kontor for Narkotikakontrol og Kriminalitetsbekæmpelse (UNODC) fra marts 2011 til juli 2015 og havde til formål at forebygge og bekæmpe grænseoverskridende ulovlig handel med skydevåben ved at fremme ratifikation og gennemførelse af våbenprotokollen. Programmet var målrettet otte lande i Vestafrika og syv lande i Sydamerika og Caribien og ydede skræddersyet lovgivningsmæssig støtte til projektlande for at bistå dem med at ændre eller vedtage ny national lovgivning til gennemførelse af våbenprotokollens bestemmelser.

Projektet ydede lovgivningsmæssig bistand til fem lande i Vestafrika, Benin, Burkina Faso, Mauretanien, Senegal og Togo, og fem lande i Sydamerika, Argentina, Bolivia, Ecuador, Paraguay og Uruguay, i forbindelse med gennemgang og udarbejdelse af nationale love og i nogle af landene (Benin, Mauretanien, Togo og Senegal) i forbindelse med afslutning af udarbejdelsesprocessen og forelæggelse af de pågældende lovforslag for de kompetente myndigheder med henblik på efterfølgende vedtagelse heraf. I Argentina fokuserede den lovgivningsmæssige bistand på medtagelse af overtrædelsen ulovlig handel i det nye udkast til straffelov.

På området kapacitetsopbygning blev retshåndhævelsespersonale fra Vestafrika (Ghana, Burkina Faso, Senegal, Benin og Togo) og Sydamerika (Argentina, Bolivia, Brasilien, Chile, Ecuador og Paraguay) uddannet i efterforskning og retsforfølgning af ulovlig handel med skydevåben. Kurserne gav strafferetlige fagfolk en solid baggrund i de grundlæggende færdigheder, der er nødvendige for at kunne efterforske ulovlig handel med skydevåben og andre våbenrelaterede lovovertrædelser.

Herudover søgte projektet konsekvent at involvere nationale og regionale civilsamfundsorganer og parlamentarikere for at øge opmærksomheden på SALW-spørgsmål og fremme civilsamfundets deltagelse i og tilsyn med gennemførelsen af skydevåbenstrategier. Engagementet med civilsamfundsorganisationer fortsatte både ved at inddrage dem i lovgivningsmæssige bistandsaktiviteter og ved at afholde særlige uddannelseskurser for NGO'er. UNODC fortsatte også indsamlingen og analysen af data om beslaglagte skydevåben og dele, komponenter og ammunition hertil med henblik på at foretage en undersøgelse om ulovlig handel med skydevåben, der blev indledt i slutningen af 2013. Undersøgelsens formål er at forbedre forståelsen af problemet med ulovlig våbenhandel, afsløre mulige ruter inden for den ulovlige handel med skydevåben og identificere nye tendenser inden for ulovlig våbenhandel samt fastlægge de indbyrdes forbindelser og den tværnationale karakter af dette fænomen. Den resulterende »Study on the transnational nature of and routes and modus operandi used in trafficking in firearms« (undersøgelse af den tværnationale karakter af og de ruter og fremgangsmåder, der anvendes i ulovlig handel med skydevåben) blev offentliggjort i slutningen af 2015 (7).

1) Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

Handlingsplan: Regionalt

Specifik EU-projektbistand til tredjelande og regionale organisationer

a) Det vestlige Balkan

Foranstaltning 7: nedrustnings- og våbenkontrolaktiviteter i Sydøsteuropa udført af SEESAC (clearinginstitutionen for kontrol med SALW i Sydøst- og Østeuropa) (Rådets afgørelse 2013/730/FUSP (8))

Clearinginstitutionen for kontrol med håndvåben og lette våben i Sydøst- og Østeuropa (SEESAC) arbejder for at styrke nationale og regionale interessenters kapacitet til at kontrollere og begrænse spredningen og misbruget af håndskydevåben og lette våben og dermed bidrage til at øge stabiliteten, sikkerheden og udviklingen i Sydøst- og Østeuropa. SEESAC arbejder i henhold til et mandat fra De Forenede Nationers udviklingsprogram (UNDP) og Det Regionale Samarbejdsråd (RCC).

Rådets afgørelse 2013/730/FUSP var allerede den tredje afgørelse til støtte for SEESAC's SALW-kontrolforanstaltninger efter afgørelse 2002/842/FUSP (9) og 2010/179/FUSP (10). SEESAC gennemfører de aktiviteter, der er anført i den gældende rådsafgørelse, i Albanien, Bosnien-Hercegovina, den tidligere jugoslaviske republik Makedonien, Kosovo (11), Republikken Moldova, Montenegro og Republikken Serbien.

Fysisk sikkerhed og lagerforvaltning (PSSM)

I 2015 afsluttede SEESAC installationen (påbegyndt i 2014) af 19 sikkerhedsdøre på fire oplagringssteder i forsvarsministeriet i Bosnien-Hercegovina. Efter en vurderingsmission og et besøg på stedet i Republikken Moldova blev det aftalt med forsvarsministeriet at påbegynde opgraderingen af sikkerheden på to ammunitions-/SALW-oplagringssteder i Chisinau og Bulboaca. I den tidligere jugoslaviske republik Makedonien fortsætter projektet med opgradering af de sikkerhedsmæssige betingelser på to oplagringssteder: Orman og Erebino. I marts 2015 blev der tilrettelagt et 5-dages kursus i fysisk sikkerhed og lagerforvaltning (PSSM) i den tidligere jugoslaviske republik Makedonien: kurset var vigtigt ikke blot for at øge kendskabet til PSSM blandt personale med ansvar for lagersikkerhed, men også for at styrke projektets investering i opgraderinger af oplagringsstedernes sikkerhedsinfrastruktur. Desuden påbegyndte SEESAC planlægningen af regional PSSM-uddannelse, som tager sigte på at styrke kapaciteten hos det personale, der arbejder med forvaltning af SALW-/ammunitionslagre.

Destruktion af overskydende SALW og ammunition hertil

I første halvdel af 2015 modtog SEESAC Albaniens forsvarsministeriums endelige bekræftelse af, at der som følge af projektet ville blive destrueret 5 400 våben. Desuden blev der ved to særskilte destruktionsarrangementer i Montenegro og Kosovo med støtte fra SEESAC destrueret 2 656 håndvåben og lette våben og 2 048 dele og komponenter for at markere den 9. juli, den internationale våbendestruktionsdag. Fremskridtene med hensyn til aktiviteterne under denne komponent er dog blevet langsommere i Republikken Moldova, Serbien og den tidligere jugoslaviske republik Makedonien på grund af politisk ustabilitet og/eller udskiftninger i personalet.

Forbedring af mærkningen og sporingen af SALW

Mærknings- og sporingskapaciteten blev øget i hele regionen. I Albanien blev 56 computere, 56 UPS'er, 28 printere og 9 scannere uddelt i 6 politidirektorater og på 27 politistationer i hele landet, mens 72 brugere blev uddannet i softwaren til det elektroniske våbenregister. De kontrolbesøg, der blev foretaget af SEESAC på 49 albanske politistationer, viste, at det nye elektroniske våbenregister er operativt og i betydelig grad har forbedret politiets registrering af våben. Desuden blev 166 politibetjente uddannet i de operative standardprocedurer for sporing af SALW i otte workshopper, der blev tilrettelagt i hele Kosovo.

I den tidligere jugoslaviske republik Makedonien blev en delegation af eksperter fra indenrigsministeriet støttet ved at få indblik i den konkrete anvendelse af det elektroniske register over skydevåben i det østrigske indenrigsministerium og få taget deres tekniske og lovgivningsmæssige betænkeligheder op. I Bosnien-Hercegovina blev alt det ønskede udstyr leveret og er nu i brug.

Fremme af tættere regionalt samarbejde om SALW-spørgsmål

I Serbien blev kontraktindgåelsen og installationen i forbindelse med udstyr til det nationale kriminaltekniske centers ballistiske laboratorium afsluttet, mens tredje møde i det sydøsteuropæiske netværk af eksperter i skydevåben (SEEFEN) blev holdt i Beograd, hvor ledende eksperter i skydevåben fra polititjenester, toldmyndigheder og anklagemyndigheder var samlet. SEEFEN blev også fremhævet i FN's generalsekretærs toårige rapport om SALW som et eksempel på god praksis i forbindelse med retshåndhævelse og efterforskningssamarbejde med fokus på informationsudveksling. SEESAC styrkede ligeledes de strategiske partnerskaber med Europol og INTERPOL. Endelig fandt den første fælles aktionsdag mellem SEEFEN og EU sted og markerer en vigtig begyndelse på et tættere samarbejde mellem den sydøsteuropæiske region, Europol og EU's medlemsstater.

Rådets afgørelse gav også SEESAC mandat til at lette oprettelsen af et regionalt netværk vedrørende skydevåben. Fjerde regionale møde mellem SALW-kommissionerne blev holdt i Budva, Montenegro. I maj lancerede SEESAC håndbogen om den sydøsteuropæiske våbenlovgivning, der tager sigte på at støtte harmoniseringen af lovgivningen om våbenkontrol og -eksport i Sydøsteuropa. Den er offentligt tilgængelig online på originalsprogene og engelsk. Desuden muliggjorde projektet: 1) to udvekslingsbesøg mellem Bosnien-Hercegovina og de albanske modparter fra forsvarsministerierne og mellem Albanien og de kosovoske modparter fra polititjenesterne, 2) en udveksling af eksperter mellem embedsmænd fra nationale SALW-kommissioner i Bosnien-Hercegovina, Serbien og Montenegro og Moldovas repræsentanter fra forskellige fagministerier. Møderne, der fandt sted i Republikken Moldova, var en lejlighed for moldoviske embedsmænd til at opnå ny viden og ekspertise om specifikke aspekter af våbenkontrol samt om nedsættelse af deres SALW-kommission. Desuden er udarbejdelsen af dokumenter i forbindelse med en kønsspecifik analyse af den nationale politik vedrørende SALW-kontrol i Sydøsteuropa blevet indledt.

Fremme af indsamling og registrering af SALW, som ulovligt er i civiles besiddelse i Sydøsteuropa

I 2015 er SEESAC blevet ved med at støtte gennemførelsen af indsamling af SALW og oplysningskampagner i det vestlige Balkan. I 2015 fortsatte SEESAC med at yde ekspertbistand og teknisk støtte til Montenegro og Serbien i forbindelse med deres offentlige våbenlegaliserings- og indsamlings-/oplysningskampagner. Omkring 1 004 skydevåben, 153 miner og eksplosive anordninger, 577 våben og 14 963 kugler af forskellige kalibre er blevet returneret af civile i Montenegro siden begyndelsen af kampagnen. I alt er 7 545 SALW og eksplosive anordninger blevet fjernet fra de ulovlige strømme i Serbien ved afslutningen af kampagnen. Desuden blev der i Serbien uddannet 200 politibetjente i gennemførelsen af den nye lov om våben og ammunition, mens 13 journalister fra de største medier i Sydøsteuropa blev uddannet i identifikation af SALW og ammunition.

SEESAC anvender en kønssensitiv tilgang til sine SALW-kontrolaktiviteter. På Balkan bidrager privatejede skydevåben (lovlige eller ulovlige) væsentligt til vold i hjemmet: navnlig som et redskab til dødbringende vold mod kvinder, men også som en katalysator for ikkevæbnet vold i hjemmet. SEESAC har aktivt fremmet lige muligheder for kvinder i retshåndhævende myndigheder og oprettelsen af politienheder med udelukkende kvinder, som specifikt beskæftiger sig med vold i hjemmet. I forbindelse med oplysning om de farer, der er forbundet med våben i hjemmet, og fremme af ansvarligt ejerskab af våben (»PSSM i hjemmet«) erfarede SEESAC, at en kønsspecifik kampagne rettet mod kvinder var langt mere vellykket med hensyn til at nå de ønskede resultater. Med henblik på at fremme en kønsspecifik tilgang og overbevise de interessenter, der beskæftiger sig med våbenkontrol, understreger SEESAC betydningen af forskning og data om, hvordan væbnet vold har en kønsspecifik virkning og kræver en kønsspecifik reaktion for at opnå det ønskede resultat.

Foranstaltning 8: projekt vedrørende destruktion af ammunition og krigsefterladenskaber i Bosnien-Hercegovina (Explode)

Gennemførelsen af et opfølgningsprojekt under kriseresponskomponenten i instrumentet, der bidrager til stabilitet og fred, med fokus på sikkerheds- og udviklingsperspektiverne for enkeltpersoner og lokalsamfund, der er berørt af utilsigtede eksplosioner på ammunitionsoplagringssteder i Bosnien-Hercegovina, fortsatte også i 2015. Det blev anslået, at Bosnien-Hercegovina havde lagre med over 24 000 ton militærammunition, hvoraf 17 000 ton er kemisk ustabil og udgør en høj risiko for ukontrollerede eksplosioner, der kunne have ført til personskader og også kan have haft negative konsekvenser for regionen. Bosnien-Hercegovinas forsvarsministerium har ikke tilstrækkelig kapacitet og tilstrækkelige finansielle midler til at sikre indførelsen af passende standarder på lagerfaciliteterne og er derfor afhængigt af EU-støtte og international støtte til at bistå med at fremskynde rydning og destruktion af ueksploderet ammunition og eksplosive krigsefterladenskaber samt at sikre bedre sikkerhed på våbenlagrene.

Ved hjælp af de interventioner, der blev gennemført under dette projekt, er der sket omfattende fremskridt i retning af reduktion af ammunitionslagre. Betydelige mængder af raketsystemer blev bortskaffet ved brug af forsvarsindustrivirksomheden Pretis' kapacitet og tjenester i perioden mellem oktober og december 2015. Som en del af Explodeprojektets og Pretis' fælles indsats blev 4 641 raketsystemer bortskaffet på en sikker og miljømæssigt forsvarlig måde. Explode vil ved afslutningen af dets gennemførelse have taget betydelige skridt til at bortskaffe overskydende farlig ammunition. Hvidt fosfor (WP), komplekse raketsystemer og panserminer skal efter planen bortskaffes inden udgangen af august 2016. Inden for rammerne af projektet og dets kapacitetsudviklingsaktiviteter har over 100 deltagere i løbet af 2015 været omfattet af aktiviteter, med hvilke projektpartnere inden for lagerforvaltning har fået stillet målrettet ekspertise til rådighed og tilpasset deres praksis til de internationale tekniske retningslinjer for ammunition. Inden for komponenten vedrørende infrastrukturopgraderinger blev der gennemført sikkerhedsinterventioner på 68 anlæg. Anlæggene blev opgraderet og tilpasset internationale sikkerhedsstandarder. Desuden blev TROM-anlægget til bortskaffelse af militærammunition i Doboj forbedret med hensyn til arbejdssikkerhed og risici for ikkeplanlagt eksplosion samt af hensyn til den generelle sikkerhed. Explode blev gennemført i tæt koordination med SEESAC's aktiviteter.

b) OSCE-regionen

Foranstaltning 9: aktiviteter med henblik på at mindske risikoen for ulovlig handel med og voldsom ophobning af SALW i regionen dækket af Organisationen for Sikkerhed og Samarbejde i Europa (OSCE) (Rådets afgørelse 2012/662/FUSP (12))

Aktiviteterne med henblik på at mindske risikoen for ulovlig handel med og voldsom ophobning af SALW i regionen dækket af Organisationen for Sikkerhed og Samarbejde i Europa (OSCE) fortsatte også i rapporteringsperioden.

Lagerforvaltning

Med hensyn til de planlagte opgraderinger af sikkerheden på lagerdepoter af konventionelle våben og ammunition i Kirgisistan afsluttede OSCE, efter at regelrammen for gennemførelsen af aktiviteter i landet blev vedtaget af de relevante nationale institutioner, udbudsproceduren med henblik på at udvælge virksomheder til opførelse af og opgraderinger af sikkerheden på et oplagringssted i Koi-Tash (påbegyndt i 2015) og genopbygning af tre eksisterende oplagringssteder (påbegyndt i september 2015).

Destruktion af overskydende SALW

Med hensyn til destruktion af overskydende SALW for at forhindre, at de omledes til ulovlig handel, er der gennemført aktiviteter i Kirgisistan og Hviderusland. I Kirgisistan godkendte regeringen efter et års revision og konsultation i august 2015 dekretet om bortskaffelse af overskydende våben. OSCE støttede denne proces ved at gennemføre 5 rundbordsdrøftelser med alle relevante myndigheder i landet, der er i besiddelse af SALW, og ved at stille eksperter til rådighed til udarbejdelsen af dekretet. Det var en forudsætning for gennemførelsen af dekretet, at regeringen udarbejdede og vedtog to instrukser (september-oktober 2015), hvilket blev efterfulgt af den faktiske destruktion af overskydende våben i Kirgisistan (november 2015).

I Hviderusland, hvor konsultationer med forsvarsministeriet førte til identifikation af ca. 12 000 SALW som overskydende, vil OSCE gennem UNDP's kontor i Hviderusland stille udstyr til bortskaffelse af overskydende SALW til rådighed. Efter flere møder nåede OSCE og forsvarsministeriet til enighed om det nødvendige udstyr, og det blev besluttet, at OSCE stiller tre luftplasmaskæremaskiner, tre svejseborde, seks gaffeltrucks, tre gulvpresser, tre vinkelslibere, seks rundsave og sikkerhedsudstyr (sikkerhedsbriller, høreværn, svejsehjelme osv.) til rådighed for forsvarsministeriet i Hviderusland. Indkøb af udstyret vil blive foretaget af UNDP's kontor i Hviderusland. De projektaktiviteter, som vedrører forbedringer af den fysiske sikkerhed i forbindelse med oplagring af SALW, fandt sted på to store lagre, der er beliggende i Homiel og Kolasava. Arbejdet med installering af brandalarm- og sikkerhedssystemer på lagret i Homiel blev næsten afsluttet, og et af de SALW-oplagringssteder, der er beliggende i Kolasava, blev repareret. Et internationalt udbud om vigtigt reparationsarbejde på et af de SALW-oplagringssteder, der er beliggende i Kolasava, blev iværksat.

Mærkning, registrering og sporing

I forbindelse med indførelse af lageropgørelsessoftware for SALW for at forbedre lagerforvaltningen, registreringen og sporingen af våben på grundlag af gennemgangen af applikationen og feedback fra eksperter i Bosnien-Hercegovina, Hviderusland, Republikken Moldova og Tadsjikistan blev udviklingen af en ny version af softwaren afsluttet. Applikationen blev også oversat til rumænsk og tadsjikisk. OSCE tilrettelagde også uddannelse i anvendelsen af den opgraderede registreringsapplikation for medlemmerne af Bosnien-Hercegovinas væbnede styrker. Applikationen blev også præsenteret for forsvarsministerierne i Georgien og Ukraine. Desuden er 30 computere og 30 printere blevet leveret til forsvarsministeriet i Republikken Moldova, mens medlemmer af Republikken Moldovas væbnede styrker den 13.-17. juli og den 19.-23. oktober er blevet uddannet i anvendelsen af registreringsapplikationen. Den 25. september 2015 forelagde IT-afdelingen i forsvarsministeriet i Georgien efter en indledende afprøvning en liste med spørgsmål om softwareapplikationens funktionaliteter og anmodede om uddannelse i anvendelsen heraf, hvilken fandt sted i oktober 2015. Desuden blev der tilrettelagt yderligere uddannelse for embedsmænd fra forsvarsministeriet i Tadsjikistan i november 2015, og et »train-the-trainers«-arrangement fandt sted i Kirgisistan i november 2015.

c) Afrika

Foranstaltning 10: aktiviteter vedrørende fysisk sikkerhed og lagerforvaltning (PSSM) med henblik på at mindske risikoen for ulovlig handel med SALW og ammunition hertil i Sahelregionen (Rådets afgørelse 2014/912/FUSP (13))

Rådet for Den Europæiske Union vedtog afgørelse 2014/912/FUSP om et 36 måneders projekt, der medfinansieres af FN's Kontor for Nedrustningsanliggender (UNODA) og gennemføres af Det Regionale Center for Fred og Nedrustning i Afrika (UNREC). Projektet har til formål at bidrage til sikkerheden og stabiliteten i Sahelregionen ved at yde bistand til Burkina Faso, Tchad, Mali, Mauretanien, Niger og Nigeria for at forebygge omledning af og ulovlig handel med statsejede SALW og statsejet ammunition gennem forbedret PSSM. Det har navnlig til formål at støtte mållande med udvikling af tidssvarende lovgivning, administrative procedurer og praktiske operative standardprocedurer som grundlag for styrket PSSM i overensstemmelse med internationale standarder for bedste praksis, og det vil ligeledes direkte støtte gennemførelse af lagerforvaltnings- og sikkerhedsaktiviteter gennem rehabilitering af lagerfaciliteter, destruktion af overskydende, forældede eller ulovlige SALW og afprøvning af nye teknologier. Gennemførelsen af disse aktiviteter blev påbegyndt i 2016.

Foranstaltning 11: RECSA-aktiviteter til støtte for bekæmpelsen af ulovlig ophobning af og handel med skydevåben og ammunition hertil i Afrika

Med midler fra den langsigtede komponent i instrumentet, der bidrager til stabilitet og fred, fortsatte EU gennemførelsen af et projekt til støtte for bekæmpelsen af ulovlig ophobning af og handel med skydevåben og ammunition hertil i Afrika gennem det regionale center vedrørende spredning af håndvåben og lette våben i De Store Søers Område og på Afrikas Horn (RECSA), der er beliggende i Nairobi. Dette projekt bidrog til gennemførelsen af den fælles Afrika-EU-strategis freds- og sikkerhedskomponent. Efter projektets første fase, der blev afsluttet i juni 2013, og som bl.a. støttede de institutionelle strukturer og lovgivningsmæssige kapaciteter i flere lande i Østafrika, gik det ind i sin anden fase i juli 2013 med det formål at øge afrikanske landes kapaciteter til effektivt at gennemføre og koordinere deres indsats mod spredning af og handel med ulovlige SALW. Projektet er fortsat med en kombination af institutionelle kapacitetsopbyggende aktiviteter sammen med en række aktiviteter vedrørende effektiv forvaltning af SALW (mærkning af våben, registrering, lagerforvaltning og destruktion) og generering af information. Projektet omfattede også en lang række oplysningsaktiviteter såsom seminarer og workshopper med oplysninger om alle aspekter af Nairobiprotokollen og andre relevante internationale standarder samt regionale og subregionale instrumenter. RECSA ydede også som led i oplysningsbesøgene rådgivning til mållande om de politiske og retlige rammer for bekæmpelsen af spredning af SALW og om oprettelsen af nationale SALW-institutioner såsom nationale SALW-kommissioner og nationale kontaktpunkter og deres måde at operere på. RECSA støttede også Republikken Congo og Malawi i udviklingen af nationale handlingsplaner vedrørende SALW. Desuden leverede RECSA også mærkningsmaskiner til Ghana, Mali, Somalia og Sudan og stillede uddannelse i våbenmærkningsteknikker og relevant software til rådighed for Elfenbenskysten, Ghana, Rwanda, Seychellerne og Togo.

Foranstaltning 12: støtte til de libyske myndigheder til at sikre lagre af konventionelle våben og ammunition hertil (Rådets afgørelse 2013/320/FUSP) (14)

Den 24. juni 2013 besluttede Rådet at yde op til 5 mio. EUR i EU-støtte for at bistå de libyske myndigheder i opgaven med at sikre deres omfattende lagre af konventionelle våben og ammunition hertil. EU havde til hensigt at tilbyde denne støtte for at hjælpe de ansvarlige libyske myndigheder med at standse yderligere ukontrolleret spredning af konventionelle våben og ammunition hertil, hvilket fortsat giver næring til usikkerhed i Libyen, dets nabolande og den omkringliggende region. Udformningen af projektet tog højde for den komplekse politiske situation og de deraf følgende udfordringer i Libyen samt nødvendigheden af at sikre nationalt ejerskab og styrke de lokale partneres handlekraft. Projektets planlagte varighed var fem år. På grund af den betydeligt forværrede sikkerhedssituation i Libyen siden juli 2014 er Rådets afgørelse 2013/320/FUSP desværre blevet ophævet ved Rådets afgørelse (FUSP) 2015/1521 (15) i september 2015.

Foranstaltning 13: EU-støtte til ECOWAS' mandat vedrørende regional fred, sikkerhed og stabilitet — pilotprogrammer for våbenindsamling

Et nyt projekt finansieret af Den Europæiske Udviklingsfond (EUF) blev iværksat i tredje kvartal 2014, i betragtning af at Vestafrika er en prioriteret region på grund af situationen med hensyn til spredning af SALW fra konflikten i Libyen, i betragtning af sikkerhedssituationen i Nigeria og i erkendelse af det hastende behov for omfattende demobilisering, afvæbning og reintegration i regionerne Manofloden og Sahelsahara for at støtte Det Økonomiske Fællesskab af Vestafrikanske Stater (ECOWAS) med at gennemføre ECOWAS-konventionen om håndvåben og lette våben, ammunition hertil og andet tilknyttet materiel. Projektet har til formål at bortskaffe SALW og fremme udviklingsprojekter ved at styrke folks indflydelse og status i de pilotlokalsamfund, der er beliggende i udvalgte regioner i seks ECOWAS-medlemsstater. Dette treårige tiltag, der vil vare indtil 2017 og har en EU-finansiering på 5,56 mio. EUR, er omfattet af programmet EU-støtte til ECOWAS' mandat vedrørende regional fred, sikkerhed og stabilitet og gennemføres af UNDP. Projektet vil gennemføre pilotprogrammer for våbenindsamling (»afvæbning og lokalsamfundsudvikling« eller »udvikling i stedet for våben«) i to grupperinger, der omfatter seks lande, nemlig det nordlige Niger, Mali og Manoflodsunionen (det vestlige Elfenbenskysten, Guinée Forestière, det østlige Liberia og det nordøstlige Sierra Leone), og vil supplere andre initiativer, som allerede gennemføres inden for rammerne af den europæiske strategi for sikkerhed og udvikling i Sahel. Aktiviteterne i projektet omfatter at skabe opmærksomhed i lokalsamfundet om de farer, der er forbundet med ulovlig spredning af håndvåben og væbnet vold, at styrke sikkerhedsinstitutioners og lokalsamfunds evne til at øge sikkerheden og frem for alt at tilskynde til frivillig aflevering/indsamling af våben til gengæld for lokalsamfundsbaserede udviklingsprojekter.

d) Mellemamerika

Foranstaltning 14: EU-støtte til det mellemamerikanske program for kontrol med håndvåben og lette våben (CASAC)

EU fortsatte gennemførelsen af et projekt, der støtter det mellemamerikanske program for kontrol med håndvåben og lette våben (CASAC). Under den langsigtede komponent i instrumentet, der bidrager til stabilitet og fred, gik projektet, som tidligere blev gennemført af UNDP, ind i sin anden støttefase i september 2012 med sikkerhedskommissionen for Det Centralamerikanske Integrationssystem (SICA) som gennemførelsespartner (Instituto de Enseñanza para el Desarrollo Sostenible). Udformningen af projektet er baseret på bredt anerkendte konklusioner om de vigtigste drivkræfter bag vold i Mellemamerika, dvs. narkotikahandel, vold blandt unge, bander og udbredt adgang til ulovlige skydevåben. Selv om det specifikke formål med begge CASAC-programmer er at tackle ulovlig handel med SALW, tager projektet også de dermed forbundne organiserede kriminelle aktiviteter såsom smugling af narkotika, mennesker og køretøjer i betragtning som emner, der skal medtages i størstedelen af uddannelsen og forskningen i forbindelse med projektet. Generelt er virkningen af CASAC II oftest mærkbar i retshåndhævelsesaspekterne af SALW-kontrol, ud fra den antagelse at beslaglæggelse af de våben, der cirkulerer i regionen, vil medføre ikke blot en reduktion af den lidelse, smerte og det traume, som ofrene er blevet udsat for, men også et muligt opsving i den økonomiske vækst. EU-projektets bidrag til CASAC-initiativet tager sigte på at etablere grundlaget for en regional struktur og en langsigtet strategi til bekæmpelse af ulovlig våbenhandel i Mellemamerika, både på nationalt og regionalt plan. Projektet gennemføres i Mellemamerika og nabolandene med særligt fokus på de otte SICA-medlemsstater (Belize, Costa Rica, El Salvador, Guatemala, Honduras, Nicaragua, Panama og Den Dominikanske Republik).

Et år før projektets afslutning har CASAC II mere end opnået de forventede resultater med hensyn til: i) styrket operationelt regionalt samarbejde om bekæmpelse af ophobning, besiddelse og smugling af SALW, ii) en styrkelse af de nationale enheder for våbenkontrol og strafferetlige efterforskning i forbindelse med deres registreringssystemer og kontrol med SALW med henblik på at forbedre udvekslingen af oplysninger på regionalt plan og overvågningen af handel med SALW gennem tilvejebringelse af uddannelse, teknologi og udstyr, iii) forbedret koordination, standardisering og gennemførelse af internationale, regionale og nationale instrumenter vedrørende SALW. Disse mål er nået gennem tilrettelæggelsen af flere aktiviteter, der var rettet mod alle SICA-landene:

— nationale kurser om afvikling af de strukturer, organisationer og netværk, der er involveret i ulovlig handel med SALW, som led i sikkerhedsstrategien for Mellemamerika, om identifikation af skydevåben og dele hertil i bagage og fragtcontainere og om iARMS-sporing, DNA og optagelse af fingeraftryk

— nationale undersøgelser af våbenhandel og regionale operationer vedrørende handel med SALW (ORCA — Operativos Regionales para Control de Armas). Den tredje ORCA-operation førte til anholdelse af 6 014 personer og konfiskation af 13 003 våben, 101 383 stykker ammunition og 155 stykker sprængstof

— udkast til modellove om skydevåben og støtte til de operationer, der udføres af otte af INTERPOL's CNM'er (nationale kontorer).

Foranstaltning 15: støtte til gennemførelse af sikkerhedsstrategier i Mellemamerika for bekæmpelse og forebyggelse af kriminalitet i forbindelse med håndvåben og lette våben og væbnet vold

Det regionale projekt om »støtte til gennemførelse af sikkerhedsstrategier i Mellemamerika for bekæmpelse og forebyggelse af kriminalitet i forbindelse med håndvåben og lette våben og væbnet vold« modtog også finansiel støtte fra Den Europæiske Union fra januar 2012 til juni 2015. Projektet var rettet mod seks mellemamerikanske lande (Costa Rica, El Salvador, Guatemala, Honduras, Nicaragua og Panama) med det formål at bidrage til gennemførelsen af sikkerhedsstrategien for Mellemamerika for så vidt angår dens komponent vedrørende bekæmpelse af kriminalitet og forebyggelse af væbnet vold i forbindelse med anvendelse af SALW. Mere specifikt havde projektet til formål: i) at støtte fastlæggelsen af en handlingsplan for gennemførelse af sikkerhedsstrategien for Mellemamerika på nationalt plan, ii) at styrke de nationale kommissioner for kontrol med SALW og forebyggelse af væbnet vold (CNM — Comisión Nacional Multidisciplinar), iii) at fremme debatten og udvekslingen af erfaringer om grænsespørgsmål vedrørende bekæmpelse af ulovlig våbenhandel, iv) at indføre en overvågningsmekanisme, hvormed civilsamfundet kan overvåge de forpligtelser, som staterne har påtaget sig. Instituto de Enseñanza para el Desarrollo Sostenible (IEPADES) blev udpeget som gennemførelsespartner i forbindelse med projektet, hvis vigtigste modtagere er: regeringerne i de mellemamerikanske lande, SICA, civilsamfundet i de mellemamerikanske stater, der er organiseret i det mellemamerikanske netværk for fredsopbygning og menneskers sikkerhed (REDCEPAZ). Projektet modtog støtte fra instrumentet, der bidrager til stabilitet og fred.

Handlingsplan:

1) Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil Inden for rammerne af aftaler/strukturerede dialoger

Foranstaltning 16: SALW som led i politiske dialoger med tredjelande og regionale organisationer samt SALW-klausuler

SALW var på dagsordenen for en række af EU's regelmæssige politiske dialoger med tredjelande og i samarbejdet med regionale organisationer. I rapporteringsperioden har EU-Udenrigstjenestens særlige udsending for ikkespredning og nedrustning, Jacek Bylica, afholdt politiske dialogmøder om ikkespredning og nedrustning med Brasilien, Egypten og Den Arabiske Liga, Japan, USA, Israel og Republikken Korea. Han afholdt også en række andre bilaterale konsultationer med forskellige aktører, herunder i tilknytning til arrangementer som f.eks. NPT-gennemgangskonferencen i 2015 i New York.

I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, fandt yderligere forhandlinger om medtagelse af SALW-elementer i de relevante aftaler sted med Cuba, Japan og Malaysia, og der blev indledt forhandlinger med Armenien i december. Forhandlingerne bidrager bl.a. effektivt til at skabe opmærksomhed om EU's SALW-politik, etablere et forum for øget gensidig forståelse af de relevante holdninger og hjælpe med at etablere fremtidige dialoger på politisk plan og ekspertplan. Disse dialoger identificerer også mulige fremtidige samarbejdsområder og tilskynder partnerlandene til at gøre konkrete fremskridt med effektiv gennemførelse af de relevante internationale instrumenter om SALW-kontrol.

Handlingsplan:

1) Effektiv multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

Inden for Unionen

Foranstaltning 17: Europa-Kommissionens initiativer til bekæmpelse af ulovlig handel med skydevåben

I 2015 fortsatte Kommissionen gennemførelsen af foranstaltningerne i meddelelsen »Skydevåben og den indre sikkerhed i EU: beskyttelse af borgerne og standsning af ulovlig handel« (16), som blev vedtaget den 21. oktober 2013.

EU's handlingsplan vedrørende skydevåben for perioden 2014-2017, som blev vedtaget i december 2013 af Rådet, er også ved at blive gennemført. Europol har oprettet et kontaktpunkt for ulovlig handel med skydevåben og er ved at foretage en indgående analyse af spørgsmålet, og Det Europæiske Politiakademi har gennemført specifikke uddannelseskurser om skydevåben.

I november 2015 tilføjede terrorangrebene i Paris en meget klar erkendelse af, at det hastede med at arbejde hen imod at gennemføre den europæiske dagsorden om sikkerhed, der blev vedtaget den 28. april 2015 (17). Kommissionen fremskyndede sin gennemførelse af foranstaltninger vedrørende bekæmpelse af terrorisme og radikalisering, navnlig for at løse problemet med ulovlig handel med og anvendelse af skydevåben og sprængstoffer. I ugen efter angrebene i Paris vedtog Kommissionen to vigtige forslag til retsakter: revisionen af direktiv 91/477/EØF om skydevåben (COM(2015) 750 final) (18) og Kommissionens gennemførelsesforordning om inaktivering af skydevåben (EU) 2015/2403 (19) af 15. december 2015.

Den 2. december 2015 vedtog Kommissionen en handlingsplan for at styrke bekæmpelsen af ulovlig handel med og anvendelse af skydevåben og sprængstoffer (COM(2015) 624 final) (20). Denne række af foranstaltninger er bygget op omkring fire prioriteter og fastsætter tiltag, som det er nødvendigt at indarbejde i de aktiviteter, der hidtil er udviklet, for at afhjælpe manglerne i alle faser af den retshåndhævende indsats: vurdering af nye trusler, bedst muligt tilpassede operationelle tiltag, fuld udnyttelse af redskaber til informationsudveksling og internationalt samarbejde.

For at øge sprængstofsikkerheden har det højeste prioritet at sikre fuld gennemførelse af Europa-Parlamentets og Rådets forordning (EU) nr. 98/2013 (21) af 15. januar 2013 om udgangsstoffer til eksplosivstoffer, der begrænser adgangen til farlige kemikalier og gør det muligt for politiet på et tidligt tidspunkt at foretage efterforskning af mistænkelige transaktioner og andre hændelser. Med henblik herpå er det vigtigt at fremme et tæt samarbejde med medlemsstaterne og engagementet med forsyningskæden for udgangsstoffer. Kommissionen planlægger desuden at fremskynde revisionen af forordningen, der oprindelig skulle finde sted i 2017, og overvejer yderligere foranstaltninger for at skærpe restriktionerne for og kontrollen med udgangsstoffer til eksplosivstoffer.

Nye teknologiers indvirkning på den potentielle tilgængelighed af skydevåben og sprængstoffer er også taget i betragtning. Kommissionen vil fremme en omfattende evaluering af betydningen af nye teknologiske innovationer i samarbejde med skydevåbenindustrien og relevante nationale retshåndhævende myndigheder. Dette gælder 3D-printere, onlinesalg eller risikoen for omledning af lovlig handel.

Et særligt kapitel om optræden udadtil og udvidelsesprocessen for at håndtere samarbejdet med og truslen om omledning fra tredjelande indgår også i handlingsplanen. Kommissionen overvejer at styrke de operationelle aktiviteter med partnere i det vestlige Balkan i overensstemmelse med den handlingsplan vedrørende skydevåben, som blev vedtaget i 2014. Den nuværende ustabilitet i MENA-regionen, navnlig de langvarige konflikter i Libyen og Syrien, betyder, at den ulovlige handel med skydevåben i denne region er steget betydeligt i de seneste år. Kommissionen har allerede indledt en dialog med henblik på at undersøge muligheden for et fremtidigt samarbejde med disse lande, da den pludselige store efterspørgsel efter skydevåben i EU's umiddelbare nabolande udgør en betydelig langsigtet trussel mod sikkerheden i EU, som hurtigst muligt skal imødegås. Der er også lagt særlig vægt på fremtidig dialog med Sahelregionen og Den Arabiske Liga samt internationale organisationer.

(1) EUT L 320 af 30.11.2013, s. 34.

(2) EUT L 278 af 23.10.2015, s. 15.

(3) EUT L 335 af 13.12.2008, s. 99.

(4) EUT L 341 af 18.12.2013, s. 56.

(5) EUT L 321 af 20.11.2012, s. 62.

(6) EUT L 326 af 11.12.2015, s. 56.

(7) UNODC Study on Firearms 2015 (UNODC's undersøgelse af skydevåben 2015).

(8) EUT L 332 af 11.12.2013, s. 19.

(9) EFT L 289 af 26.10.2002, s. 1.

(10) EUT L 80 af 26.3.2010, s. 48.

(11) Omtale af Kosovo skal forstås i forbindelse med FN's Sikkerhedsråds resolution 1244 (1999).

(12) EUT L 297 af 26.10.2012, s. 29.

(13) EUT L 360 af 17.12.2014, s. 30.

(14) EUT L 173 af 26.6.2013, s. 54.

(15) EUT L 239 af 15.9.2015, s. 142.

(16) COM(2013) 716 final.

(17) COM(2015) 185 final.

(18) COM(2015) 750 final.

(19) EUT L 333 af 19.12.2015, s. 62.

(20) COM(2015) 624 final.

(21) EUT L 39 af 9.2.2013, s. 1.